以右軍書數種贈邱十四
作者：黄庭堅
朝代：宋

paragraphs: 邱郎氣如春景晴，風暄百果草木生。
眼如霜鶻齒玉冰，擁書環坐愛窗明。
松花泛硯摹真行，字身藏穎秀勁清，問誰學之果蘭亭。
我昔頗復喜墨卿，銀鈎蠆尾爛箱籝，贈君鋪案黏曲屏。
小字莫作癡凍蠅，樂毅論勝遺教經。
大字無過瘞鶴銘，官奴作草欺伯英。
隨人作計終後人，自成一家始逼真。
卿家小女名阿潛，眉目似翁有精神。
試留此書他日學，往往不減衛夫人。